AS Eesti Gaas

AS Eesti Gaas asutati 1865. aastal. Eesti Gaasi tooteportfelli kuuluvad maagaas, LNG, CNG, CBM ja elekter.  Eesti Gaasi kontserni kuuluvad tütarfirmad HG ProSolution ja Gaasivõrk, kes projekteerivad ning haldavad gaasitorustikke. Firmale kuulub Eestis 11 gaasitanklat.

Eesti Gaasile kuulub 80% osalus neljas päikeseenergia tootmisega tegelevas firmas, mis kannavad nime Pärnu Päikesepark 1 (2,3,4) ning milles on kaasosanikuks OÜ Paikre.

Eesti Gaas tegutseb Elenger nime all Lätis, Leedus, Poolas ja Soomes.

Eesti Gaas kuulub 100% Eesti erakapitalile. Ettevõtte omanik on investeerimisfirma Infortar, mis on ühtlasi Tallinki suuraktsionär. Eesti Gaasil on ligi 50 000 klienti ja 230 töötajat.

Ajalugu 
Ettevõtte eelkäija oli 1948. aastal asutatud Eesti esimene gaasitranspordiettevõte Kohtla-Järve – Leningradi Gaasitorustiku Ekspluatatsioonivalitsus. Pärast mitmeid reorganiseerimisi muudeti ENSV Gasifitseerimise peavalitsus tootmiskoondiseks, mille nimeks sai Eesti Gaas. Aastal 1990 sai tootmiskoondisest riiklik aktsiaselts Eesti Gaas (RAS Eesti Gaas). Aastast 1993 kannab ettevõte nime AS Eesti Gaas.

Kui Euroopa Liidu nõudel oli monopoolsuse vältimiseks vaja lahutada gaasi tarnija ja magistraaltorustik, ostis torustiku ära Elering. Eesti Gaasi aktsiad, mis olid müüdud Fortumile, ostis veebruaris 2016 ära Tallinki suuromanikfirma Infortari enamusosalusega ettevõte Trilini Energy. Sel firmal on nüüd enamusosalus Eesti Gaasis.

Ajajoon 

 1865 - Esimene gaasivabrik Tallinnas; Inglise kivisöest toodetakse tehisgaasi, mida kasutatakse tänavavalgustuseks

 1948 - Asutatakse Eesti Gaasi eelkäija, esimene gaasitranspordi ettevõte; lisaks hakatakse tootma põlevkivigaasi
 1969 - Leningrad – Kohtla-Järve gaasitoru kaudu hakatakse Eestisse transportima maagaasi; maagaasi segatakse põlevkivigaasiga
 1988 - Võetakse kasutusele nimi Eesti Gaas
 1993 - Kirjutati alla AS Eesti Gaas asutamisleping
 2005 - Eesti Gaas korraldatakse ümber kontserniks, kuhu kuuluvad ka tütarettevõtted AS EG Ehitus ning AS EG Võrguteenus
 2013 - Tütarfirma AS EG Võrguteenus jaotatakse; registreeritakse uus tütarettevõte AS Gaasivõrgud
 2016 - Eesti suurim investeerimisfirma AS Infortar saab Eesti Gaasi suuromanikuks
 2017 - Läti tütarfirma SIA EG Energija asutamine.
 2018 - Leedu tütarfirma UAB EG Energija asutamine.

Tegevusalad 
Eesti Gaasi tuumtoode ja -kompetents on maagaas – tarnituna läbi võrgu torugaasina, surumaagaasina (CNG) ja veeldatud maagaasina (LNG). Toodete hulgas on maagaasil põhinevad energialahendused, alates gaasitorustiku projekteerimisest kuni valmis küttelahenduse ja hoolduseni.

Eesti Gaasi surugaasitanklate võrk on turu suurim ja kasvab järjepidevalt, lisaks maagaasile on tanklates võimalik tankida biometaani.

Eesti Gaas on esimene firma Baltikumis, millel on välja arendatud LNG tarne ja truck-to-ship (TTS) punkerdamise võimekuse. Ühes kuus tarnitakse ligi 1300 tonni LNG-d ja tehakse keskmiselt 65 punkerdamisoperatsiooni. Eesti Gaasi vastutusel on Tallinki laeva Megastari igapäevane varustamine ja punkerdamine. LNG-d tarnitakse Venemaalt, Poolast, Soomest ja Leedust kaheksa poolhaagisega.

Eesti Gaasi tütarfirma Elenger Marine tõi 2021. aastal Balti merele esimese LNG Punkerlaeva Optimus, mille võimekus on korraga tarnida 6000m3 gaasi. Optimus pakub ship-to-ship (STS) punkerdamise teenust Läänemerel Baltikumi ning Soome lahe piirkonnas. 

Ettevõte pakub lisaks gaasile kodu- kui äriklientidele elektrit, sealhulgas taastuvat päikeseenergiat.

Viited

Aastaaruanne

Välislingid
Ettevõtte koduleht 

Eesti energeetikaettevõtted
Kütusefirmad